בן כהן (עבריין)

ביוגרפיה

כהן נולד ברמת עמידר שברמת גן ולמד בבית ספר אורט בעיר. את דרכו בעולם העבריינות התחיל תחת חסותו של יוסי הררי. בראשית שנות ה-90, כשהררי ואחיו התאום רוני עמדו בראש ארגון הפשע "כנופיית רמת עמידר", החל כהן לפעול בשליחותם. לצדו פעלו העבריינים אמיר זכריה ועמיר מולנר, בן גילו של כהן שלימים הפך לראש ארגון פשע. השניים נעצרו מספר פעמים, לאחר שנחשדו במעורבות בסחיטות באיומים, גביית דמי חסות ותקיפות מחמירות.

הרצח בלוס אנג'לס

בשלב מסוים פעל בשירותו של פליקס אבוטבול, אביו של אסי אבוטבול, לביצוע התנקשות בחו"ל בעבריין אלון גלעדי איתו היה מסוכסך. ב-23 בנובמבר 1999 נחתו בן כהן וחנן נתן בלוס אנג'לס. חוקרי משטרת ישראל נחתו שם בעקבותיהם. השניים הצליחו להערים על גלעדי, ולאחר שהכניס אותם לביתו הכו אותו למוות בידיים חשופות, גלגלו את גופתו בשטיח והכניסו אותה לתא מטען של מכוניתו, אותה נטשו בסמוך לשדה התעופה בלוס אנג'לס והצליחו להימלט לארץ. הפרקליטות הסתפקה בעסקת טיעון מקלה של שבע שנות מאסר.

פרשיית יובל נעים

ביוני 2011 כאשר המאמן יובל נעים פוטר מקבוצת הכדורגל הפועל פתח תקווה כהן הופיע לפגישה של נעים עם בעלי הקבוצה גל חצור בעקבות המפגש נעצרו נעים וכהן בחשד לסחיטה באיומים עקב טענתו של חצור שהנוכחות של בן כהן הפחידה אותו. מאוחר יותר טען חצור שבן כהן לא יכול רגשית לסחוט אותו מכיוון שהוא חבר מילדות וטען שכהן לא פצה פיו כל זמן הפגישה.

פרשיות נוספות

בשנת 2009, בגין השלכת רימונים על סוכנות סובארו שאת בעליה סחט, נעצר כהן בחשד שהשליך רימון רסס ורימון הלם לעבר הסוכנות, בצהרי היום, בשעה שהאזור היה עמוס בבני אדם. אולם איש לא נפגע. כשבועיים לאחר מכן, הודות למצלמות האבטחה נעצרו שני תושבי שכונת פרדס כץ בבני ברק שהפלילו את כהן כמזמין האירוע. חקירת המשטרה העלתה כי אחיו של בעלי יבואנית סובארו לישראל, לווה כסף בשוק האפור ולא עמד בתשלום האחרון של החוב, שנאמד בכמה מאות אלפי שקלים. כהן, היה ערב להלוואה ולכן החליט לפעול להשבת הכסף. אולם למרות כתב האישום החמור שהוגש נגדו בפרשה זו, הוא הורשע בהסדר טיעון בעבירה של החזקת נשק ונגזרו עליו שנתיים מאסר וקנס כספי בסך מאה אלף שקלים.
מסע הסחיטות של כהן לא פסק גם אחרי הרשעותיו. בשנת 2013 נעצר כהן ונטען נגדו כי במסגרת פעילות לגביית חובות הוא סחט איש עסקים שמסר לכאורה עדות מפלילה נגד איש סחר במטבע זר רועי חיון. המדינה טענה כי כהן ואחרים ביצעו עבירות של סחיטה והלבנת הון. מכונית הריינג' רובר ספורט היוקרתית שלו חולטה וכך גם חשבונות הבנק שלו. אולם התיק לא הבשיל לכתב אישום ובית המשפט הורה לשחרר לידי כהן את כל מה שחולט.
באפריל 2014 נכנס כהן לתחנת דלק בטבריה, רכש חמש מנות קוקאין תמורת 1,800 שקלים, צרך מנה אחת והחל לנסוע. בעת שכל פעילותו נקלטה בעיני שוטרים בניידת משטרה. הם סימנו לו לעצור וחסמו את דרכו אולם הוא סירב לפתוח את דלתות הרכב והשוטרים נאלצו לנפץ את שמשותיו. בתגובה פגע כהן עם מכוניתו בניידת וגרם לה נזק. כהן הודה במסגרת הסדר טיעון בהחזקת סמים והכשלת שוטרים ונשלח למספר חודשי מאסר.

ניסיונות חיסול

בינואר 2016 יצא בן כהן מביתו שבמגדלי יו כאשר הגיע לגבול גבעתיים פוצץ מטען חבלה שהוצמד למכוניתו, בעקבות הפיצוץ איבד כהן את שתי רגליו.
בסמוך למועד בו אמור היה להשתחרר מבית החולים, עלה כהן יחד עם מאבטחו לחדרה של מטופלת במחלקה האורתופדית גירש את שאר המטופלים, כלא אותה שם וביצע בה מעשה מגונה, בזמן שמאבטחו עמד בחוץ ומנע מאנשים להיכנס. המטופלת סירבה להגיש תלונה במשטרה נגד כהן. על מעשה זה הורשע בעסקת טיעון בביצוע מעשה מגונה למרות שקורבן העבירה סירבה להתלונן או לתת עדות.
ב- 19 באוגוסט 2018 ניצל מניסיון התנקשות נוסף בכיכר המדינה כאשר נפתחה לעבר רכבו אש משני קטנועים.

חיים אישיים

כהן הוא אב לשניים - בן ובת. בשנים האחרונות הוא גר בפרויקט היוקרה מגדלי YOO שבפארק צמרת.